送安成知縣周子發
作者：王庭珪
朝代：宋

paragraphs: 安成斗絕吳楚東，妖氛未息仍歳凶。
公當是時宰斯邑，眼底日厭旌旗紅。
胡兒初寇中原地，驛騎符移星火至。
衆方敲捶立威名，公能使民歌愷悌。
公家人物自魁雄，弟兄蹀躞騎青驄。
端能經世任國事，同時獻納蓬萊宮。
繡衣持斧今無對，虎節麟符照湖海。
行看三鳯接雲飛，共濟艱危熙帝載。